પરંતુ હેમુ ગાંજ્યો જાય તેમ ન હતો. તેની પાસે મુઘલોની ૨૦ હજારની સેના સામે ૧ લાખ સૈનિકો અને જીરહ બખતર પહેરેલા ૧૫૦૦ હાથીઓ અને તે હાથીઓ પરથી બંદુકો તાકવામાં નિષ્ણાત એવા શૂરવીર અફઘાન સૈનિકો હતા. યુદ્ધ મેદાનમાં પહોંચી હેમુએ પોતાના લશ્કરનું વિભાજન ત્રણ ભાગમાં કર્યું. આ ત્રિપાંખીયા મોરચામાં હેમુએ જમણી તરફના મોરચાનું સુકાન સેનાપતિ શાહી ખાનને સોંપ્યું. ડાબી તરફનું નેતૃત્વ પોતાના ભાણેજ રમૈયાને દીધું અને યુદ્ધમાં એક કુશળ સેનાપતિ કરે તેમ મધ્ય ભાગની કમાન ખુદ સંભાળી. તેના ભીમકાય હાથીઓએ હુમલો કરી દીધો. આ હાથીઓએ મુઘલ સેનાના મધ્ય ભાગને રીતસર રોંદી નાખ્યો હતો. શરૂઆતની આ સફળતામાં હેમુએ મુઘલોના ૧૬૦ હાથી અને ૧ હજાર અરબી ઘોડા પડાવી લીધા હતા. હેમુની સેના વિજયના ઉન્માદ તરફ આગળ વધી રહી હતી, પરંતુ તેમનો આ ઉત્સાહ ગણતરીના કલાકોમાં જ ઠંડો પડી ગયો.